Brøvigs Rederi AS
Store norske leksikon,Teknologi og industri,Transport,Sjøfart og skipsindustri,Skipsfartsnæring,Rederier
Brøvigs Rederi AS var et norsk, familieeid rederi med røtter tilbake til 1889 da det ble etablert i Farsund. Brøvig-familiens rederivirksomhet var blant annet engasjert i linje-, bulk- og tankfart, fra 1970-årene også i container- og kjemikaliefart, i tillegg til offshore.
Shippingaktivitetene ble for det meste avviklet i 2015 og gjenværende virksomheter drives videre under investeringsselskapet Gezina AS, der Brøvigs Rederi AS er registrert uten aktivitet. Historikk Da gårdbruker Gunder Christian Brøvig (1850-19219) etablerte sitt partrederi i 1889, baserte han virksomheten på transport av trelast med seilskip i jern og stål. Sønnen Tharald Brøvig (1877-1938) kom inn i rederiet i 1902 men etablerte også sitt eget rederi, Th. Brøvig A/S i 1906. Under dette firmanavnet ble familievirksomheten videreført fra 1916, samtidig som faren avviklet sitt rederi. Brøvig bygget opp en flåte av små og mellomstore dampskip basert på trelastfart. Rederiet investerte i sitt første tankskip i 1927 og var blant Sørlandets pionerer innen tankfart, i første omgang gjennom kjøp av annenhånds tonnasje. I slutten av 1930-årene kom rederiet inn i linjefart og godstransport mellom Canada og havner i USA, senere også mellom USA og Mexico markedsført som Yucatan Line og senere Mexican Line. Da Tharald Brøvig døde i 1938 overtok sønnen Gunnar Christian Brøvig (1907–1944) som satset videre på linjefart.I løpet av andre verdenskrig led rederiet store tap, dessuten omkom Gunnar Christian Brøvig som krigsfange i 1944. Rederiet ble ført videre av brødrene Harald (1917–2010) og Erling Brøvig (født 1921). Fra 1945 fortsatte rederiet med tankskip, linjeskip og fruktskip, senere også med bulkskip, mens Mexican Line ble solgt til meksikanske interesser i 1964. Rederiet ble regnet som Farsunds ledende rederivirksomhet i etterkrigsårene, men var aldri blant landets største rederier. I 1955 besto rederiets flåte av 15 skip på til sammen om lag 111 000 dødvekt tonn, fordelt på tank- og linjeskip.Som tankskiprederi ble Brøvig hardt rammet av tankskipkrisen i begynnelsen av 1970-tallet. Skipsreder og investor Tharald Brøvig (1942–2017) kom inn i familierederiet i 1972 og omorganiserte etter hvert konsernet. Nye kriser inntraff i tankmarkedet i 1992. Tharald Brøvig reddet familiekonsernet, blant annet Brøvig Offshore A/S, gjennom salg av egne aksjeinvesteringer og ble eneeier av konsernet. I 2007 ble Tharald Brøvig alvorlig syk og i 2015 avviklet han det meste av sine virksomheter og overførte verdiene til Brøvig-familiens investeringsselskap Gezina AS, etablert i 1999. Les mer i Store norske leksikon rederi